Светосавска академија - текст

ХИМНА

Навршило се девет векова од рођења Стефана Немање, и 840 година од рођења Растка Немањића, оца и сина, двојице утемељивача српске државе и цркве, двојице твораца пута којим и ми сада идемо.

Они су земљу од старе храстовине за стајаће звезде везали и путовали без пута, а он се за њима рађао, рекао би Васко Попа.

Они су постал светитељи и светлост наша. Усинили су нас. Ми смо постали њихова деца, а они наши духовни родитељи и учитељи.

Учили су нас томе *ко смо*, одакле долазимо и ка чему идемо. Градили су наш идентитет, а он је размишљање и *свест* о томе *ко смо* и ко су наши ближњи и остварује се утемељењем у суштинским *вредностима*. А те вредности су све оно што служи чистом и добром *животу*.

 Тако су отац и син постали „велики печат српске историје“, како би рекао Јован Дучић.

Учитељ и отац Симеон нас је учио да држава и народ нису исто.

Народ је старији од државе. Он је старији од свега.

Народ је трајнији од државе. Постоји пре државе и остаје после ње.

Сина Саву је саветовао, али се нама обраћао говорећи нам:

Чеда моја, по крви мојој и духу мојему, нека у вама никада не буде мрзости на туђу крв, некмоли на крв братску. Крв человјеческа је света и у свима нама тече из једног источника.

Учио нас је премудри отац Савин и наш:

Чувајте, чедо моје мило, језик као земљу. Реч се може изгубити као град, као земља, као душа. А шта је народ изгуби ли језик, земљу, душу?

Не узимајте туђу реч у своја уста. Узмеш ли туђу реч, знај да је ниси освојио, него си себе потуђио. Боље ти је изгубити највећи и најтврђи град своје земље, него најмању и најнензнатнију реч свога језика.

Земље и државе не освајају се само мачевима него и језицима. Знај да те је непријатељ онолико освојио и покорио колико ти је речи покрао и својих потурио.

Народ који изгуби своје речи престаје бити народ.

Књига је светитељу била света па је томе и сина Саву учио и нас заједно са њим:

Народ који нема своје књиге и свога писма, својих књигописаца и својих књигољубаца не може се назвати народом.

Добар књижевник више вреди него три љуте војводе и три велика града. Добар војвода може освојити сваки град, а други га може преотети. Књигу нико не може покорити, а многе земље и градове сачувала је књига међу својим тврдим корицама.

 И о песми је свети отац Савин говорио, нама, деци својој и њему сину своме возљубљеном:

Чудо је песма, сине мој.

Све што се обичном речју и причом не може исказати, стаје у песму и свирку. Зато се певање и свирање никада не може речима испричати. Песму можеш само чути и осетити оним својим духовним честима из којих је и сама песма састављена.

Попут пролећног ветра песма лети високо над земљом и лебди над водама. Она је крилати дух и душа човекова и народна.

 Није зло, чедо моје, чути и знати туђу песму. Зло је заборавити и не знати своју. Тешко ономе ко своју пјесму не пева.

ПЕСМА I

Наша је дужност да учењу и *житију* наших предака следујемо. Као што је син Сава пут свога оца следио тако и ми треба да следимо путеве које нам обојица из мрака на видело изнесоше. Треба да будемо одговорни и да прихавтимо Савине путоказе и рад, а сигурно је да наш учитељ и светитељ стоји близу – присан као корен и чист као снег, а његова љубав покрива наше недостатке и исправља нам и простире пут, јер нам је увек давао, даривао и благосиљао сваки корак ка светлости и прозором раздањивао сваки видик:

* идентитет и светост,
* утемељење и веру,
* просветљење и обожење
* одговорност и *одговор*
* завет и обећање.
* дао нам је Цркву, државу, саборност, заветност и светосавље
* наду и будућност.
* дао нам је *себе.*

 И неки од нас су Светом Сави дали све од себе како би пред собом, својима и другима „били људи“ и деца Савина и род Немањин.

И ми тај пут следимо.

Стога допусти Свети Саво Српски и свехришћански, теологијо, философијо, поезијо и науко наша! озбиљности наша, да ти молитвено (стихом) захвалимо, како и доликује.

ПЕСМА II

|  |  |
| --- | --- |
|  |  |

|  |
| --- |
|  Изабрани од Цара сила, Господа Исуса Христа, први светитељу Српске Цркве, богоносни оче Саво, допусти нам да Те хвалимо са љубављу од Бога, дарованог нам пастира и учитеља: а Ти, који имаш слободу пред Господом, моли се непрестано, заједно са оцем својим, Симеоном Мироточивим, за спасење рода свога, који Ти кличе: Радуј се, Светитељу Саво, први пастиру и учитељу српски, дивни чудотворче!   Анђелску чистоту од младости заволевши, блажени Саво, показао си се у младости као велики подвижник побожности, тако да су се сви дивили честитости и побожности душе твоје. Ради тога слушаш од нас ове похвалне песме: Радуј се, Богом вазљубљени сине побожнога оца и добродушне мајке ! Радуј се, свети изданче краљевскога рода Немањиног ! Радуј се, духовна лепото земље српске ! Радуј се, Ти, који си увек више помишљао на блага небеска, него ли на земаљска ! Радуј се, чистоте душевне и телесне добри љубитељу ! Радуј се, Светитељу Саво, први пастиру и учитељу српски, дивни чудотворче!  Видевши таштину и пролазност славе земаљске, о Саво Богомудри, тежио си духом својим ка Небу, и Господ, видећи божанствену твоју жељу, посла к Теби из Свете Горе Атонске преподобнога монаха чијом си поуком поучен дошао у земаљску баштину Пречисте Богородице, на Свету Гору Атонску, и тамо се настанио, кличући, непрестано, са онима који служе Господу, анђелску песму: Алилуја!  Радуј се, Ти, који си презрео славу земаљске власти ! Радуј се, што си је подвизима својима прославио ! Радуј се, јер се обитељ ова увек Тобом дичи и поноси ! Радуј се, који си се јако усавршио у смирености и трпљењу ! Радуј се, Светитељу Саво, први пастиру и учитељу српски, дивни чудотворче!  Силом Свевишњег снажен, Свече Божји, вршио си велике подвиге у монаштву идући бос по оштроме камењу, остајао си неповређен, покоравајући тело духу**.**   |
| Од Бога осветљено светило постављен си био, богомудри Саво, јавио си се као просветитељ српскоме народу, који си брижљиво свуда и свагда поучавао.  Радуј се, при рукоположењу своме небеском светлошћу озарени ! Радуј се, који си Србију светлошћу Христовом савршено просветио ! Радуј се, Светитељу Саво, први пастиру и учитељу српски, дивни чудотворче!  Радуј се, светилниче, који светлиш и просвећујеш срца човечја ! Радуј се, пресветли зраче Сунца Правде – Христа ! Радуј се, који си непријатељство једнокрвних благодатно умирио ! Радуј се, топли молитвениче за душе наше ! Радуј се, који си речима својима завађене измирио ! Радуј се, Светитељу Саво, први пастиру и учитељу србски, дивни чудотворче!   Речитост човечја није подобна да прослави многа чудеса твоја, Светитељу, Јерарше вечне успомене достојни; јер си Ти узбуркано море молитвом својом укротио.  Радуј се, који си богоугодним животом, мудрошћу и великом ревношћу Православље у народу своме утврдио ! Радуј се, који га благодатним заступништвом и по одласку своме чуваш ! Радуј се, Светитељу Саво, први пастиру и учитељу србски, дивни чудотворче!  О свештена главо, преславни чудотворче, Светитељу Христов Саво, српске земље првопрестолниче, чувару и просветитељу, Теби припадамо и молимо се: дај нам да будемо учесници љубави твоје према Богу и ближњима. Озари нас истином, просвети ум и срце наше светлошћу Божанствене Науке. Научи нас да, по примеру Твоме, љубимо Бога и ближњега свога, да будемо и ми чеда твоја, не само по имену, него и по целом животу свом. Моли се, Свети Архијереју, за отаџбину твоју земаљску, која Те увек са љубављу поштује. Амин. ПЕСМА III   |